Talle leidrade in vermeende reeksmoordenaar se selfoonrekordsZaheera Boomgaard Deur Marianne Pouwels Hoe om bloed van teëls te verwyder en die proses wat plaasvind wanneer polisiehonde ŉ lyk uitsnuffel was onder die talle internetsoektogte van moordbeskuldigde en vermeende reeksmoordenaar Zaheera Boomgaard se aanlyn soekgeskiedenis. Boomgaard staan in die Pretoriase hooggeregshof tereg op drie aanklagte van moord, twee van roof met verswarende omstandighede en meer as 50 aanklagte van bedrog en diefstal. Die ontdekking van ŉ bedrieglike testament in die ondersoek na die verdwyning van Hari Nathvani, ŉ 72-jarige Britse burger, het Boomgaard destyds met twee van haar vermeende slagoffers verbind. Sy is in 2020 aangekeer. Nathvani, wat Suid-Afrika in Januarie 2020 besoek het, het Boomgaard glo op Facebook ontmoet. ŉ Rits transaksies op Nathvani se bankkaart – nadat hy as vermis aangemeld is – het die polisie in Mei van daardie jaar na Boomgaard gelei. Die ondersoek na die moorde het nou weer ŉ dramatiese wending geneem nadat die polisie Boomgaard se selfoonrekords bekom het. Christiaan Delport, ŉ forensiese selfoonondersoeker van die veiligheidsmaatskappy SBV wat Boomgaard se selfoonrekords bekom het, het vroeër getuig dié rekords skets ŉ goeie prentjie oor haar bewegings en bedrywighede. Dit word ook as moontlike kernverband tussen Boomgaard en die moorde beskou. Boomgaard se soekgeskiedenis het oënskynlik heelwat leidrade opgelewer. Dié geskiedenis sluit in die skoonmaak van bloedbevlekte teëls. Luidens Delport se getuienis het Boomgaard ook telkens die twee gebiede waar sy glo van die liggame ontslae geraak het, aanlyn opgesoek. Dit is glo gedoen om te bepaal of enige lyke al daar ontdek is. Delport het voorts getuig Boomgaard het uiteindelik altesame 525 soektogte oor die moorde gedoen. Die metadata (wat die geografiese ligging van ŉ foto insluit) van verskeie foto’s op Boomgaard se selfoon is ook ontleed. Daar is onder meer foto’s van Nathvani se bankkaarte gevind – wat glo geneem is nadat hy as vermis aangemeld is en wat luidens die getuienis in Boomgaard se kombuis geneem is. Boomgaard het ook verskeie oproepe na onbekende nommers gemaak. Speurders ontleed nou dié oproepe in die hoop om leidrade te ontdek wat hulle kan help om die legkaart van die moorde te voltooi. Die ontleding van selfoonrekords word as ŉ reusedeurbraak in die ondersoek beskou.